A Tanács határozata
(2003. május 26.)
a harmadik országokban a vetőmagtermesztés során végrehajtott szántóföldi ellenőrzések és a harmadik országokban termesztett vetőmagok egyenértékűségéről szóló 2003/17/EK határozat módosításáról
(EGT vonatkozású szöveg)
(2003/403/EK)
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre,
tekintettel a takarmánynövény-vetőmagok forgalmazásáról szóló, 1966. június 14-i 66/401/EGK tanácsi irányelvre [1], és különösen annak 16. cikke (1) bekezdésére,
tekintettel a gabonavetőmagok forgalmazásáról szóló, 1966. június 14-i 66/402/EGK tanácsi irányelvre [2], és különösen annak 16. cikke (1) bekezdésére,
tekintettel az olaj- és rostnövények vetőmagjának forgalmazásáról szóló, 2002. június 13-i 2002/57/EK tanácsi irányelvre [3], és különösen annak 20. cikke (1) bekezdésére,
tekintettel a Bizottság javaslatára,
mivel:
(1) A 2003/17/EK rendeletben [4] a Tanács megállapította, hogy bizonyos harmadik országokban a vetőmagtermesztés során végrehajtott, meghatározott fajokra vonatkozó szántóföldi ellenőrzések és bizonyos harmadik országokban termesztett meghatározott fajok vetőmagjai megfelelnek a 66/401/EGK, 66/402/EGK, 2002/57/EK és a cukorrépa-vetőmag forgalmazásáról szóló, 2002. június 13-i 2002/54/EK tanácsi irányelvben [5] megállapított követelményeknek.
(2) Mindeközben megállapította, hogy Litvánia számos növényfaj vetőmagjának vizsgálatára vonatkozó olyan szabályt hozott, amelyek hivatalos szántóföldi ellenőrzést írnak elő a vetőmagtermesztés során.
(3) E szabályoknak megfelelően a vetőmagok hivatalos minősítését és csomagolását alapvetően a nemzetközi kereskedelemben mozgó vetőmag fajtaminősítésére vonatkozó OECD-szabályok szerint kell elvégezni. Ezek a szabályok rendelkeznek továbbá a vetőmag-mintavételről és -vizsgálatról a Vetőmagvizsgálók Nemzetközi Szövetsége (ISTA) eljárásával összhangban.
(4) Ezen előírások és Litvániában történő alkalmazásuk vizsgálata azt mutatta, hogy a vetőmagtermesztés során végrehajtott szántóföldi ellenőrzések eleget tesznek a 66/401/EGK, 66/402/EGK és 2002/57/EK irányelvekben megállapított feltételeknek. A Litvániában betakarított és ellenőrzött vetőmagra vonatkozó nemzeti rendelkezések a Közösségen belül betakarított és ellenőrzött vetőmagokra alkalmazandó rendelkezésekkel azonos garanciákat nyújtanak a vetőmagok jellemzői, valamint a vetőmagok vizsgálatára, azonosításuk biztosítására, jelölésére és ellenőrzésére vonatkozó szabályozás tekintetében, feltéve, hogy eleget tesznek a vetőmagtermesztésre és a termesztett vetőmagra vonatkozó további feltételeknek, különösen a csomagolási jelölések tekintetében.
(5) Litvánia számára ezért biztosítani kell a meghatározott vetőmagfajok egyenértékűségét,
(6) Ennek megfelelően a 2003/17/EK határozatot a következőképpen kell módosítani,
ELFOGADTA EZT A HATÁROZATOT:
1. cikk
A 2003/17/EK határozat I. mellékletében Lettország után a következő sort kell beszúrni:
"Litvánia | Ministry of Agriculture, Vilnius | 66/401/EGK 66/402/EGK 2002/57/EK" |
2. cikk
Ennek a határozatnak a tagállamok a címzettjei.
Kelt Brüsszelben, 2003. május 26-án.